Komisijos reglamentas (EEB) Nr. 2288/83
1983 m. liepos 29 d.
pateikiantis biologinių ir cheminių medžiagų, numatytų Tarybos reglamento (EEB) Nr. 918/83, nustatančio Bendrijos atleidimo nuo muitų sistemą, 60 straipsnio 1 dalies b punkte, sąrašą
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į Tarybos reglamentą (EEB) Nr. 918/83, nustatantį Bendrijos atleidimo nuo muitų sistemą [1], ypač į jo 143 straipsnį,
kadangi Tarybos reglamento (EB) Nr. 918/83 60 straipsnio 1 dalies b punkte ir 2 dalyje numatyta, kad importo muitais neapmokestinamos biologinės ir cheminės medžiagos, kurias išskirtinai nekomerciniais tikslais importuoja valstybinės įstaigos, tų valstybinių įstaigų skyriai arba oficialiai patvirtintos privačios įstaigos, kurių veikla daugiausia susijusi su švietimu arba moksliniais tyrimais; kadangi vis dėlto be importo muitų leidžiama įvežti tik tas biologines ir chemines medžiagas, kurioms nėra lygiavertės produkcijos Bendrijos muitų teritorijoje ir kurios yra įtrauktos į sąrašą, sudarytą laikantis minėto reglamento 143 straipsnio 2 ir 3 dalyse nustatytos tvarkos;
kadangi, remiantis iš valstybių narių gauta informacija, šio reglamento priede išvardintoms cheminėms arba biologinėms medžiagoms Bendrijos muitų teritorijoje nėra lygiavertės produkcijos;
kadangi šiame reglamente numatytos priemonės atitinka Neapmuitinamo įvežimo komiteto nuomonę,
PRIĖMĖ ŠĮ REGLAMENTĄ:
1 straipsnis
Tarybos reglamento (EEB) Nr.918/83 60 straipsnio 1 dalies b punkte numatytų biologinių ir cheminių medžiagų, kurias galima įvežti be importo muitų, sąrašas pateikiamas šio reglamento priede.
2 straipsnis
Šis reglamentas įsigalioja 1984 m. liepos 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1983 m. liepos 29 d..